b'\n_START_ARTICLE_\nGrazymai\n_START_SECTION_\nIstorija\n_START_PARAGRAPH_\nGyvenviet\xc4\x97 pirm\xc4\x85kart dokumentuose pamin\xc4\x97ta 1352\xc2\xa0m., kai Vokie\xc4\x8di\xc5\xb3 ordino didysis magistras Vinrichas Kniprod\xc4\x97 suteik\xc4\x97 vienuolika len\xc5\xb3 \xc5\xbeem\xc4\x97s keturiems broliams pr\xc5\xabsams Klaukei, Peteriui, Jok\xc5\xabbui ir Grazimui. Pastarojo vardu v\xc4\x97liau ir buvo pavadinta gyvenviet\xc4\x97. Ma\xc5\xbedaug tuo pat metu atsirado ir gretimi kaimai Plichta (lenk. Plichta), Rapatai (lenk. Rapaty) bei kt._NEWLINE_Am\xc5\xbei\xc5\xb3 b\xc4\x97gyje savininkai keit\xc4\x97si. 1937\xc2\xa0m. Grazym\xc5\xb3 dvaro valdos ap\xc4\x97m\xc4\x97 31 490 ha \xc5\xbeem\xc4\x97s, paskutiniuoju savininku buvo Albrechtas \xc5\xa0tainas fon Kamienskis. I\xc5\xa1lik\xc4\x99 pon\xc5\xb3 r\xc5\xabmai, pastatyti dar 1794\xc2\xa0m. ir po 1924\xc2\xa0m. gaisro rekonstruoti \xc4\xaf neobarokinio stiliaus pastat\xc4\x85. Tai sta\xc4\x8diakampis statinys su dviem rizalitais \xc5\xa1onuose ir kolonomis papuo\xc5\xa1tu \xc4\xaf\xc4\x97jimu. Savinink\xc5\xb3 rezidencij\xc4\x85 juosia senas parkas su klasikinio stiliaus XIX a. viduryje statyta oficina. Dabar r\xc5\xabmuose yra \xc4\xafsik\xc5\xabrusi psichiatrin\xc4\x97 ligonin\xc4\x97.\n_START_SECTION_\nMitologinis akmuo\n_START_PARAGRAPH_\nPrie kelio \xc4\xaf Rapat\xc5\xb3 kaim\xc4\x85 mi\xc5\xa1ke dunkso stambus riedulys. Jis l\xc5\xa1kil\xc4\x99s vir\xc5\xa1 \xc5\xbeem\xc4\x97s pavir\xc5\xa1iaus apie 0,6\xc2\xa0m, o perimetras siekia 6,0\xc2\xa0m. Pasak vietin\xc4\x97s legendos, po \xc5\xa1iuo akmeniu guli auksiniai raktai \xc4\xaf piliakalnyje \xc4\xafgriuvusi\xc4\x85 pr\xc5\xabs\xc5\xb3 pilait\xc4\x99.\n_START_SECTION_\nPiliakalnis\n_START_PARAGRAPH_\nI\xc5\xa1 kaimo pietry\xc4\x8diuose telk\xc5\xa1an\xc4\x8dio Bob\xc5\xa1yneko e\xc5\xbeero i\xc5\xa1tekantis bevardis upeliukas puslankiu juosia auk\xc5\xa1tok\xc4\x85 kalv\xc4\x85. Tai\xc2\xa0\xe2\x80\x93 \xc5\xbeiedinio tipo pr\xc5\xabs\xc5\xb3 piliakalnis. Jo forma primena kiek i\xc5\xa1t\xc4\x99st\xc4\x85 oval\xc4\x85 (i\xc5\xa1matavimai 42 x 39 m), kur\xc4\xaf supa 2,5\xe2\x80\x933,5\xc2\xa0m auk\xc5\xa1\xc4\x8dio pylimas. Pietrytin\xc4\x97je dalyje stebimos gynybinio griovio liekanos._NEWLINE_Objekt\xc4\x85 tyr\xc4\x99 archeologai stebisi kult\xc5\xabrinio sluoksnio nebuvimu. Pana\xc5\xa1u, kad piliakalnis buvo suformuotas, bet pilis ant jo taip ir nebuvo pastatyta. Datuojamas XI\xe2\x80\x93XIII am\xc5\xbeiais, \xc4\xaf\xc4\x97jo \xc4\xaf istorin\xc4\x99 Sasnos \xc5\xbeem\xc4\x99._NEWLINE_Pastaba: pagal paskutin\xc4\xaf administracin\xc4\xaf suskirstym\xc4\x85 piliakalnio teritorija dabar jau \xc4\xafeina \xc4\xaf Plichtos kaimo sud\xc4\x97t\xc4\xaf. Literat\xc5\xabroje da\xc5\xbeniausiai tebevadinamas Grazim\xc5\xb3 vardu.'